Droomreis op trekker na Suidpool | Die Vryburger
Droomreis op trekker na Suidpool
November 24, 2014 - Buitelandse nuus - no comments
Die trekker-meisie, Manon Ossevoort, en haar Antarktika2-span sou, afhangende van die weer, oor die naweek vertrek om die laaste been van haar droomreis op 'n trekker te voltooi.
Afgesien van 'n temperatuur van minus 40°C tydens 'n onlangse storm waartydens die wind 50 myl per uur gewaai het en die windkoue minus 50°C was, was die span heel positief dat die ekspedisie na die geografiese Suidpool sou kon begin.
Die span het darem voor die tyd in Ysland geoefen om uiterste koue temperature gewoond te raak. Manon se benadering: "soms moet mens net deurdruk en iets doen," bewys wel van watter stoffasie sy gemaak is en met watter benadering sy die uitdaging aanpak.
Sy wil ook aan die wêreld wys dat daar ook mooi dinge is. Sy gaan juis na hierdie koue Poolstreek reis omdat daar nog nooit oorlog was nie.
Manon se droom is om 'n sirkelroete van bykans 5 000 km oor die grootste enkele massa ys op aarde, vanaf die vliegveld by die Russiese Novo-navorsingsbasis in die oostelike deel van Antarktika na die Suidpool en weer terug tot by die beginpunt voltooi.